Hesburgerin perustanut Heikki Salmela lataa suorat sanat ilmastonmuutoksesta. Klassikkotuotteet saa pian myös lihattomana versiona.

Hesburgerin legendaarisen kerroshampurilaisen saa pian kasvisproteiinipihvillä. Antti Nikkanen

Hesburgerin nettisivuille on ilmestynyt hampurilaismainosten alle teksti: Voiko hampurilaisketju luopua lihasta? Tekstiä klikkaamalla pääsee katsomaan dokumenttia ilmastonmuutoksesta.

Maaseudun Tulevaisuudessa Hesburgerin perustaja ja hallituksen puheenjohtaja Heikki Salmela puolestaan sanoi, että ”hampurilaisketjukin voi luopua lihasta, kun kysyntä kasvistuotteille löytyy”.

Iltalehti soitti Salmelalle ja kysyi, mistä on kyse. Onko Hesburger tosiaan jopa luopumassa lihan käyttämisestä?

– Hampurilaisketju on asiakkaita varten. Meidän tehtävämme on luoda sellaisia tuotevaihtoehtoja, että asiakkaalla voisi olla ekologisempi vaihtoehto nimenomaan lihalle, Salmela sanoo nyt Iltalehdelle.

Salmela sanoo, että Hesburger ei ”missään nimessä” sano ihmisille, että lihansyönti on lopetettava. Ketju haluaa kuitenkin nostaa vaihtoehdot esiin.

– Meidän pitää luoda vaihtoehtoja, mikä ehkä mahdollistaa sen, että asiakas voi muuttaa ostotottumuksiaan, Salmela sanoo.

Uudet versiot

Hesburger rakentaa parhaillaan soijatehdasta Kaarinaan. Siellä on tarkoitus kehittää uusia tuotteita kasvissyöjille. Maaseudun Tulevaisuudessa Salmela sanoi, että ”Hesburger haluaa luoda kasvisproteiinista niin loistavan pihvin, että lihansyöjäkin saa siitä lihan veroisen kokemuksen tai jopa paremman”.

Iltalehdelle Salmela kertoo, että kasvisproteiinipihvi tulee päätymään paitsi omaan hampurilaiseensa, myös klassikkotuotteisiin kuten kerros- ja juustohampurilaiseen. Ne saapunevat markkinoille ensi vuoden loppupuolella. Toki hampurilaisista saa edelleen myös alkuperäiset, lihalliset versiot.

Onko tavoitteena, että kasvisproteiinipihvi olisi suosituin tuotteenne?

– Sehän on ihan siitä kiinni, miltä se maistuu. Pyrimme tekemään siihen parhaan mahdollisen maun. Vähän samalla tavalla kuin aikanaan majoneesikastikkeemme. Ne ovat saaneet valtavan suosion. Samalla ajatuksella pyritään tämä tekemään.

Salmela ei vastaa suoraan kysymykseen, voisiko Hesburger olla joskus täysin lihaton.

– Kuten sanoin, myymme sitä, mitä meidän asiakkaamme haluavat. Me olemme sataprosenttisesti palveluliikennetoiminnassa. Kaikki, mitä asiakkaamme haluavat, sitä me teemme.

"Jostain pitää aloittaa”

Salmela muistuttaa, että Hesburgerin soijatortillan menekki on lisääntynyt viime aikoina valtavasti.

– Aikanaan päätuotteemme oli lihapiirakka ja kaksi nakkia. Vähitellen se on muuttunut salaatteihin ja kerroshampurilaisiin ja tämäntyyppisiin. Makutottumukset ja ruokatottumukset menevät hitaasti eteenpäin.

Miksi tämä asia on teille niin tärkeä?

– Kun tämäntyyppisen asian nostaa esille, voi olla, että monet suhtautuvat siihen negatiivisesti. Me haluamme vastuullisena yrityksenä herättää keskustelua, koska tämä on väistämätön tosiasia ja meidän on ymmärrettävä tämä asia, Salmela sanoo.

– Jos joku väittää, ettei ilmastonmuutosta ole olemassa, niin... Mekin olemme perheyritys, meillä on tulevat sukupolvet. Emme me voi jatkaa tällä tavalla, mitä olemme nyt tehneet. Muistan, kun olin isäni kanssa Turun Airistolla isäni kanssa kalastamassa. Siitä näkyi kymmenen metriä pohjaan, kun ahvenet uiskentelivat. Nyt ei näy viittä senttiä. Tämä on niin dramaattinen muutos, että meidän on ihan turha puhua, että meillä on asiat kunnossa. Ei ole.

Salmelaa ärsyttää myös keskustelu siitä, kuinka Suomessa on turha puhua ilmastonmuutoksesta, koska Kiina ja Intia saastuttavat niin paljon.

– Jostain pitää aloittaa. Meidän pitää olla esimerkkejä Euroopassa.